**KÜLÖNFÉLÉK**

Az Oktatási és Szociális Bizottság a 106/2016. (IV.19.) OSZB. számú határozatában fogata el az **országos tanulmányi versenyeken eredményesen szereplő diákok és felkészítő tanáraik elismerésé**nek eljárás rendjét, feltétel rendszerét.

Tájékoztatom a Tisztelt Bizottságot, hogy az iskolák által beküldött adatok alapján 2016. évben

* az Emberi Erőforrások Minisztériuma által, a tanév rendjéről szóló rendeletben meghirdetett, továbbá a szakmai minisztériumok által meghirdetett Országos Középiskolai Tanulmányi Versenyeken (OKTV), Szakma Kiváló Tanulója Versenyen (OSZTV), Szakmacsoportos Szakmai Előkészítő Érettségi Tantárgyak Versenyen (SZÉTV) **8 iskola 17 diákja** ért el országos 1-3. helyezést,
* a Pedagógiai Oktatási Központok által meghirdetett egyéni versenyeken és a Bizottság által II. kategóriába sorolt kiemeltnek minősített versenyeken összesen **4 iskola 8 diákja** ért el 1-3. helyezést,
* az egyéb országos **egyéni versenyeken 10 iskola 52 tanulója**, **csapatversenyeken 6 iskola összesen 41 tanulója** ért el 1-3. helyezést.

Az I. és II. kategóriába tartozó versenyek esetében a tanulók és felkészítő tanáraik a helyezés alapján differenciálva (1. helyezés 20.000,- Ft, a 2. helyezés 15.000,- Ft, a 3. helyezés 10.000,- Ft) értékű ajándék utalványban részesülnek, továbbá oklevelet kapnak. Az ünnepség megrendezésére 2016. június 14-én 14,00 órakor kerül sor a Polgármesteri Hivatal Házasságkötő termében.

A III. kategóriába tartozó versenyeken eredményesen szereplő diákok és felkészítő tanáraik Polgármester Úr által aláírt elismerő oklevelet kapnak, melyet az intézmény igazgatója az iskolai tanévzáró ünnepség keretében ad át az elismerésben részesülőknek.

(A 2015/2016. tanév országos versenyein 1-3. helyezést elértek jutalmazása keretében összesen 118 diák és 69 pedagógus elismerésére kerül sor.)

Az Emberi Erőforrások Minisztériuma által meghirdetett **IX. Országos Énekkari versenyen a Szombathelyi Művészeti Szakközépiskola 37 fős énekkara országos I. helyezést ért el**.

Kérem a Tisztelt Bizottságot értsen egyet azzal, hogy az énekkar (a tagok egyéni jutalmazása helyett) az Oktatási kiadások „Országos tanulmányi versenyen eredményesen szereplő diákok és felkészítő tanáraik jutalmazása” sora terhére 100.000,- Ft összegű támogatásban részesüljön. A támogatást az énekkar kirándulására vagy tevékenységével összefüggő programra, kiadásra lehetne fordítani. A támogatást a Szombathelyi Köznevelési GAMESZ részére javasolom átcsoportosítani, az intézmény a GAMESZ közreműködésével használhatná azt fel.

Az énekkar köszöntésére, valamint a felkészítő pedagógusok jutalmazására a 2016. június 14-i ünnepség keretében kerülhet sor.

**Határozati javaslat**

**……../2016.(VI.8.) OSzB. sz. határozat**

1. Az Oktatási és Szociális Bizottság Szombathely Megyei Jogú Önkormányzatának Szervezeti és Működési Szabályzatáról szóló 34/2014.(XI.3.) önkormányzati rendelet 52.§ (2) bekezdés 1. pontjában foglaltak alapján a Szombathelyi Művészeti Szakközépiskola énekkarának a IX. Országos Énekkari versenyen elért országos 1. helyezésére tekintettel - az Önkormányzat 2016. évi költségvetési rendeletének 8. melléklete, Oktatási ágazat kiadásai „Országos tanulmányi versenyen eredményesen szereplő diákok és felkészítő tanáraik jutalmazása” sora terhére 100.000,- Ft támogatást biztosít.
2. Az énekkar a támogatást a Szombathelyi Köznevelési GAMESZ közreműködésével kirándulásra, vagy tevékenységével összefüggő programra, kiadásra fordíthatja, erre tekintettel a Bizottság kéri a támogatási összeg GAMESZ részére történő átcsoportosítását.
3. A Bizottság felkéri az előterjesztőt, hogy a támogatással kapcsolatos teendőket az önkormányzati forrásátadásról szóló 47/2013.(XII.4.) önkormányzati rendeletben foglaltaknak megfelelően végezze el.

**Felelős:** Rettegi Attila, az Oktatási és Szociális Bizottság elnöke

(dr. Bencsics Enikő, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője

Kovács Balázs, a Köznevelési, Sport és Ifjúsági Iroda vezetője)

**Határidő:** azonnal